text: Samler tøj til flygtninge
  14 december 2012 kl. 17.08
  I hele december har elever og ansatte på Vandel Efterskole samlet vintertøj og idrætsudstyr ind til unge flygtninge i asylcentrene i Thyregod og Jelling.
  Det er nu tredje år i træk, at elever fra Vandel Efterskole yder en særlig indsats for unge asylansøgere, der ikke har de samme muligheder som dem selv.
  Røde Kors har henvendt sig til efterskolen, da mange af deres unge beboere akut mangler vintertøj og samtidig efterspørger idrætstøj og idrætsudstyr, som de kan få glæde og gavn af i deres fritid.
  Elever og ansatte på efterskolen har bidraget til indsamlingen, som allerede nu tegner til at blive en stor succes med over 40 sække fyldt med tøj og udstyr en uge før indsamlingens afslutning.
  